KIRJALLINEN KYSYMYS E-2790/01 esittäjä(t): Alexandros Alavanos (GUE/NGL) komissiolle. Lentoliikenteen ongelmat ja Olympic Airways.



Virallinen lehti nro 115 E , 16/05/2002 s. 0158 - 0159



KIRJALLINEN KYSYMYS E-2790/01 esittäjä(t): Alexandros Alavanos (GUE/NGL) komissiolle (9. lokakuuta 2001) Aihe: Lentoliikenteen ongelmat ja Olympic Airways Yhdysvaltoihin kohdistuneiden terrori-iskujen jälkeen presidentti Bushin hallitus päätti tukea maan lentoyhtiöitä 15 miljardilla dollarilla. Yhä useampien maiden hallitukset kaikkialla maailmassa ovat päättäneet tukea lentoyhtiöitään, jotta ne selviävät vakuutusmaksujen moninkertaistumisen aiheuttamista välittömistä ongelmista sekä odotettavissa olevasta lentoliikenteen merkittävästä vähenemisestä. 1. Miten komissio aikoo tukea pieniä eurooppalaisia lentoyhtiöitä, jotta ne selviävät uudessa kansainvälisessä toimintaympäristössä, jossa turvallisuus aiheuttaa lisäkustannuksia? Tutkiiko komissio mahdollisuutta käyttää valtiontukea näiden lisäkustannusten kattamiseen? 2. Miten se suhtautuu pieniin lentoyhtiöihin, kuten Olympic Airwaysiin, jotka ovat vaarassa joutua elinkelpoisuudeltaan arveluttavien ostajien käsiin pilkkahintaan? Tulisiko yksityistämispyrkimyksiä komission mielestä lykätä siihen saakka, kunnes lentoliikenteen epävarmat olosuhteet selkeytyvät? Loyola de Palacion komission puolesta antama vastaus (3. joulukuuta 2001) Yhdysvalloissa 11. syyskuuta 2001 tehtyjen terrori-iskujen jälkeen komissio antoi 10. lokakuuta 2001 tiedonannon näiden tapahtumien seurauksista Euroopan ilmailualalla(1). Kriisin laajuuden vuoksi komissio harkitsi tiettyjä tilapäisiä hätätoimenpiteitä puuttuakseen niihin poikkeuksellisiin olosuhteisiin, joihin ilmailuala joutui 11. syyskuuta 2001 jälkeen. Komissio erityisesti ilmoitti, että toimenpiteet, joihin jäsenvaltiot ryhtyvät vallitsevassa tilanteessa, ovat valtiontukea, ja että ne pitäisi sen vuoksi asianmukaisesti ilmoittaa komissiolle. Komissio ilmoitti omaksuvansa myönteisen asenteen toimenpiteisiin, joilla korvataan sellaisia lentoyhtiöiden tappioita, jotka ovat välitöntä seurausta Yhdysvaltain ilmatilan sulkemisesta neljäksi päiväksi. Lisäksi komissio ilmoitti tarkastelevansa sitä, että jäsenvaltiot ottavat vastatakseen vakuutusten aiheuttamat lisäkustannukset enintään yhden kuukauden ajaksi, sekä jäsenvaltioiden tuen tilapäistä jatkamista vuoden 2001 loppuun, jos tällaisen suojan tarve on edelleen olemassa ja jos tämä ei aseta lentoyhtiöitä parempaan tilanteeseen kuin missä ne olivat ennen niiden vakuutussuojan poistamista. Mitä turvatoimiin tulee, komissio katsoi, että jäsenvaltioiden tulisi vastata tiettyjen turvatoimenpiteiden lujittamisesta. EY:n perustamissopimuksen kilpailusääntöjen soveltamisen osalta komissio ilmoitti, että se suhtautuisi myönteisesti tiettyihin lentoyhtiöiden välisiin sopimuksiin, kuten kapasiteetin koordinointisopimuksiin, joiden yksinomaisena tarkoituksena on pitää yllä säännöllistä liikennettä vähemmän liikennöidyillä reiteillä tai harvaliikenteisinä vuorokaudenaikoina. Lisäksi komissio ilmoitti seuraavansa kehitystä ja tarvittaessa tarkastelevansa uudelleen tiedonannossaan ilmoittamiaan toimenpiteitä. Komissio otti tiedonannossa huomioon pienten lentoyhtiöiden tilanteen ja niiden meneillään olevan rakenneuudistuksen. Komissio jättää yksityistämispäätökset jäsenvaltioiden tehtäväksi. Se ei voi enempää suosittaa yksityistämistä kuin estää sitä. Komission tiedonanto esitettiin Luxemburgissa 16. lokakuuta 2001 kokoontuneille liikenneministereille, jotka tunnustivat siinä ehdotettujen toimenpiteiden tarpeellisuuden ja antoivat niille tukensa. (1) KOM(2001) 574 lopullinen.